ประกาศคณะกรรมการว่าด้วยฉลาก

ฉบับที่ 32 (พ.ศ. 2554)

เรื่อง ให้ปืนอัดลมเบาที่จําลองเลียนแบบอาวุธปืนจริงเป็นสินค้าที่ควบคุมฉลาก

-----------------------------------------------

          โดยที่ปรากฏข้อมูลจากการศึกษาทางสถิติในประเทศไทยว่า มีผู้ได้รับบาดเจ็บจากการใช้ปืนอัดลมในทุกจังหวัด ซึ่งจากการศึกษาในห้องฉุกเฉินของโรงพยาบาลในกรุงเทพมหานคร 4 แห่ง มีเด็กอายุน้อยกว่า 15 ปี ได้รับบาดเจ็บจากปืนอัดลมถึงร้อยละ 0.4 ของผู้บาดเจ็บที่เป็นเด็กทั้งหมดและข้อมูลในระบบการเฝ้าระวังการบาดเจ็บของกระทรวงสาธารณสุข พบว่า เด็กที่มารับการรักษาที่ห้องฉุกเฉินของโรงพยาบาลทั่วประเทศ มีจํานวนทั้งสิ้น 1,597,500 รายได้รับบาดเจ็บจากการใช้ปืนอัดลมประมาณ 4,892 รายต่อปี ซึ่งอันตรายจากการใช้ปืนอัดลมส่วนใหญ่มักเกิดจากลําแสงเลเซอร์ที่มีการติดตั้งไว้กับตัวปืนอัดลมหรืออาจนํามาติดตั้งในภายหลัง รวมทั้งความแรงและความเร็วของกระสุนปืน โดยลําแสงเลเซอร์จะมีผลต่อผิวหนังและนัยน์ตา ถ้าเข้าตาอาจส่งผลให้ตาบอดได้ ดังนั้น การกําหนดให้ปืนอัดลมเบาที่จําลองเลียนแบบอาวุธปืนจริงต้องแสดงข้อมูลที่เป็นสาระสําคัญและคําเตือนไว้ในฉลากจะเป็นประโยชน์แก่ผู้บริโภคเพื่อให้ได้รับความปลอดภัย จึงสมควรกําหนดให้ปืนอัดลมเบาที่จําลองเลียนแบบอาวุธปืนจริงเป็นสินค้าที่ควบคุมฉลาก

          อาศัยอํานาจตามความในมาตรา 30 และมาตรา 31 แห่งพระราชบัญญัติคุ้มครองผู้บริโภค พ.ศ. 2522 ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ 2) พ.ศ. 2541 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการว่าด้วยฉลากจึงออกประกาศไว้ ดังต่อไปนี้


ข้อ ๑ ในประกาศนี้

          “ปืนอัดลมเบาที่จําลองเลียนแบบอาวุธปืนจริง” หมายความว่า สิ่งซึ่งมีรูปและลักษณะที่ทําให้หลงเชื่อว่าเป็นอาวุธปืนใช้สําหรับยิงกระสุนที่ทําจากวัสดุต่าง ๆ เช่น พลาสติก เซรามิก แต่ไม่รวมถึงกระสุนปืน มีกลไกการทํางานโดยใช้กําลังดันของแก๊ส หรืออัดลม หรือเครื่องกลไกอย่างใดอย่างหนึ่ง และจะมีการติดเลเซอร์หรือนําเลเซอร์มาติดตั้งกับตัวปืนภายหลังหรือไม่ก็ได้


ข้อ ๒ ให้ปืนอัดลมเบาที่จําลองเลียนแบบอาวุธปืนจริงเป็นสินค้าที่ควบคุมฉลาก


ข้อ ๓ ฉลากของสินค้าที่ควบคุมฉลากตามข้อ 2 ให้ปฏิบัติตามข้อ 1 ถึงข้อ 3 แห่งประกาศคณะกรรมการว่าด้วยฉลาก เรื่อง ลักษณะของฉลากสินค้าที่ควบคุมฉลาก พ.ศ. 2541 ลงวันที่ 23 กันยายน พ.ศ. 2541 และให้ระบุข้อความดังต่อไปนี้ไว้ในฉลากด้วย

          (1) ปืนอัดลมเบาที่จําลองเลียนแบบอาวุธปืนจริงที่ไม่อาจติดเลเซอร์ได้ให้ระบุ

                    (ก) ความเร็วของวิถีลูกกระสุน

                    (ข) ความแรงของวิถีลูกกระสุน

          (2) ปืนอัดลมเบาที่จําลองเลียนแบบอาวุธปืนจริงที่มีการติดเลเซอร์หรืออาจนําเลเซอร์มาติดตั้งภายหลังให้ระบุ

                    (ก) ความเร็วของวิถีลูกกระสุน

                    (ข) ความแรงของวิถีลูกกระสุน

                    (ค) ความยาวคลื่นของแสงเลเซอร์

                    (ง) กําลังของแสงเลเซอร์

                    (จ) ข้อห้ามในการใช้ ต้องระบุว่า “ห้ามจ้องแสงเลเซอร์”

          ข้อความใน (1) และใน (2) ต้องใช้ตัวอักษรขนาดไม่ต่ํากว่า 2 มิลลิเมตร

          (3) คําเตือน ต้องระบุว่า “การเล็งหรือยิงเข้าหากัน อาจทําให้ตาบอดหรือร่างกายได้รับบาดเจ็บ” ทั้งนี้ ข้อความที่เป็น คําเตือน ต้องใช้ตัวอักษรที่มีขนาดไม่ต่ํากว่า 3 มิลลิเมตร และสีของข้อความจะต้องตัดกับสีพื้นด้วย

          ข้อความข้อห้ามในการใช้ใน (2) และคําเตือนใน (3) ต้องแสดงไว้ที่ตัวสินค้าในลักษณะคงทนถาวรที่สามารถเห็นและอ่านได้อย่างชัดเจน


ข้อ ๔ ประกาศฉบับนี้ให้ใช้บังคับเมื่อพ้นกําหนดหกสิบวัน นับแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 8 มีนาคม พ.ศ. 2554

 

นิโรธ  เจริญประกอบ

ประธานกรรมการว่าด้วยฉลาก